b'\n_START_ARTICLE_\nHelsevaner\n_START_PARAGRAPH_\nEn helsevane betegner i helsepsykologien en helserelatert atferd som er fast etablert og ofte utf\xc3\xb8res automatisk (og ikke bevisst). Man snakker gjerne om helsevaner som \xc2\xabgode\xc2\xbb og \xc2\xabd\xc3\xa5rlige\xc2\xbb, ettersom de bidrar til \xc3\xa5 forbedre eller redusere helse._NEWLINE_Eksempler p\xc3\xa5 \xc2\xabgode\xc2\xbb helsevaner kan v\xc3\xa6re \xc3\xa5 bruke bilbelte, \xc3\xa5 pusse tenner, \xc3\xa5 ha et sunt kosthold og \xc3\xa5 mosjonere regelmessig. Eksempler p\xc3\xa5 \xc2\xabd\xc3\xa5rlige\xc2\xbb helsevaner kan v\xc3\xa6re r\xc3\xb8yking, overdrevent alkoholinntak og et usunt kosthold. Gjennom helseintervensjoner kan man pr\xc3\xb8ve \xc3\xa5 endre d\xc3\xa5rlige helsevaner.\n_START_SECTION_\nUtvikling og opprettholdelse av helsevaner\n_START_PARAGRAPH_\nForskningsfunn kan tyde p\xc3\xa5 at helsevaner vanligvis utvikler seg i barndommen og begynner \xc3\xa5 stabilisere seg rundt 11-12 \xc3\xa5rsalderen._NEWLINE_Helsevaner kan i starten utvikle seg fordi de blir forsterket av spesifikke, positive utfall, som for eksempel anerkjennelse fra foreldre eller venner. Etterhvert blir helsevanen selvstendig, uavhengig fra forsterkingsprossessen og blir vedlikeholdt av milj\xc3\xb8messige faktorer som assosieres med helseatferden. Et problem ved d\xc3\xa5rlige helsevaner, er at helsevaner generelt ofte er s\xc3\xa5 innarbeidet i individets atferdsm\xc3\xb8nster at de kan v\xc3\xa6re sterkt resistente mot fors\xc3\xb8k p\xc3\xa5 endring. F\xc3\xb8lgelig er det viktig \xc3\xa5 fors\xc3\xb8ke \xc3\xa5 etablere gode helsevaner og eliminere d\xc3\xa5rlige allerede tidlig i livet_NEWLINE_Blant eldre ser man ofte at etablerte helsevaner kan v\xc3\xa6re viktige determinanter for en svakelig eller god helse\n_START_SECTION_\nEndring av helsevaner\n_START_PARAGRAPH_\nHelsevaner er ofte vanskelige \xc3\xa5 endre, blant annet fordi de er en integrert del av en individuell livsstil, men de er ikke n\xc3\xb8dvendigvis umulige \xc3\xa5 endre. L\xc3\xa6revillige \xc3\xb8yeblikk er spesielle \xc3\xb8yeblikk hvor en person er spesielt mottagelig for l\xc3\xa6ring eller endring, og slike perioder kan v\xc3\xa6re spesielt egnet for endring av helsevaner. Slike perioder, eller l\xc3\xa6ringsvillige \xc3\xb8yeblikk kan oppst\xc3\xa5 ved et legebes\xc3\xb8k, ved sykdom, ved graviditet eller i forbindelse med andre, dramatiske endringer i livet.'